Kigunduzi moshi (kwa Kiingereza: smoke detector) ni kifaa kinachoweza kugundua moshi, ambao unaweza kuwa kiashiria cha moto. Kuna mifumo miwili ya kimsingi: kigunduzi moshi sahili kinawekwa mahali peke yake na inatoa sauti au kuwasha taa wakati hugundua moshi. kigunduzi moshi kama sehemu ya mfumo wa usalama kinapeleka habari za moshi kwenda pameli inayowasha king’ora na kuchukua hatua za ziada, kama kuwasha vinyunyizo vya kuzima moto. Vigunduzi moshi hutumia moja kati ya mifumo miwili kutambua moshi: Kigunduzi moshi kinuru (optical smoke detector) huwa na kifaa cha kupima mabadiliko ya nuru wakati kuna moshi hewani. Hapo inatumia seli ya umemenuru inayopeka nuru kutoka diodi; moshi unafanywa na vipande vidogo vinavyoathiri kiwango cha nuru kinachofika kwenye seli. Mwanga uliotumiwa unaweza kuwa wa infrared, mwanga unaoonekana, au ultraviolet . Hapo kigunduzi hugundua kuna mwanga mdogo. Chini ya mwangaza fulani, kigunduzi kinawasha king’ora. Kigunduzi cha ioni (ionization smoke detector) huwa na elementi nururifu ndani yake, kwa kawaida kiasi kidogo cha Ameriki. Vigunduzi hivyo huwa na chemba mbili ndani yake, moja iliyofungwa, nyingine iliyo wazi. Unururifu hutoa mionzi ya alfa inayoziionisha molekuli za hewa ndani ya kigunduzi na umeme unaweza kupita kwenye molekuli hizo.